**Osnovna škola „Ivan Kozarac“, Nijemci Šk. god. 2019./2020.**

**SAŽETAK ANALIZE REZULTATA UPITNIKA ZA RODITELJE**

**VEZANE ZA NASTAVU NA DALJINU**

**REZULTATI RODITELJSKIH ANKETA**

Tijekom druge polovice travnja, u razdoblju od 16. travnja 2020. do 24. travnja 2020., proveden je upitnik vezan za nastavu na daljinu među roditeljima učenika Osnovne škole „Ivan Kozarac“, Nijemci. U upitniku je sudjelovalo 147 roditelja učenika razredne i predmetne nastave, od toga 58 roditelja učenika razredne nastave (1.-4. razred), a 89 roditelja učenika predmetne nastave (5.-8. razred). Upitnik sačinjen od 14 pitanja se ispunjavao putem digitalnog alata Microsoft Forms. Upitnikom se htjelo ispitati mišljenje roditelja o virtualnoj nastavi, što smatraju prednošću takve nastave, a što nedostatkom, budući da su roditelji u svakodnevnom neposrednom kontaktu s učenicima te je i njihova uloga tijekom nastave na daljinu iznimno važna i prijeko potrebna. Svrha ovoga upitnika je utvrditi što se još može poboljšati u nastavi na daljinu i radu s učenicima.

|  |
| --- |
| **IMAJU LI UČENICI OSIGURANE SVE UVJETE ZA NASTAVU NA DALJINU PREMA MIŠLJENJU RODITELJA?** |
| Većina roditelja, njih 89%, izjavljuje da njihovo dijete ima osigurane sve uvjete za nastavu na daljinu te da ih koristi. 3% roditelja izjavljuje da njihovo dijete ima osigurane sve uvjete za nastavu na daljinu, ali ih ne koristi, dok 8% roditelja navodi da njihovo dijete nema osigurane sve uvjete za nastavu na daljinu i to zbog sljedećeg: nedostatak računala ili tableta; nedostatak prostora, radnog stola ili mira za učenje; loš internet; nemogućnost snalaženja u slanju radova i korištenju programa za izvršavanje zadataka. |
| **KOLIKO SU RODITELJI ZADOVOLJNI NASTAVOM NA DALJINU?** |
| 71% roditelja navodi da su uglavnom ili u potpunosti zadovoljni nastavom na daljinu, dok ih 29% navodi da uglavnom ili uopće nisu zadovoljni nastavom na daljinu. |
| **KAKO RODITELJI PROCJENJUJU VRIJEME KOJE NASTAVA NA DALJINU ODUZIMA NJIHOVOM DJETETU U ODNOSU NA UOBIČAJENU NASTAVU?** |
| 58% roditelja tvrdi da, u odnosu na uobičajenu nastavu, nastava na daljinu njihovom djetetu oduzme više vremena, 27% roditelja navodi da im oduzme jednako vremena, a 12% ih navodi da im nastava na daljinu oduzme manje vremena nego uobičajena nastava. 3% roditelja ne zna procijeniti koliko nastava na daljinu oduzima vremena njihovom djetetu u odnosu na uobičajenu nastavu. |
| **ŠTO RODITELJI KAŽU O SVAKODNEVNOJ AKTIVNOSTI NJIHOVOG DJETETA U VIRTUALNIM UČIONICAMA?** |
| 95% roditelja izjavljuje da je njihovo dijete svakodnevno aktivno u virtualnim učionicama. 2% roditelja izjavljuje da njihovo dijete nije svakodnevno aktivno u virtualnim učionicama, 2% ih ne zna odgovoriti na ovo pitanje, a 1% roditelja je odgovor na ovo pitanje navelo pod „Ostalo“. |
| **KOLIKO RODITELJI DNEVNO VREMENA POSVEĆUJU POMAGANJU SVOM DJETETU U IZVRŠAVANJU ŠKOLSKIH OBVEZA?** |
| Najveći broj roditelja (30%) pomaže svom djetetu u izvršavanju školskih obveza 1 do 2 sata. 25% roditelja svom djetetu pomaže 2 do 3 sata, 13% roditelja to čini manje od sat vremena, a 3% više od 3 sata. 24% roditelja izjavljuje da ne pomažu svom djetetu, nego ono samo izvršava svoje obveze, dok ih 5% navodi da to ovisi o tome koliko je zadaća teška i koliko djetetu treba pomoć. |
| **NA KOJI NAČIN RODITELJI PRATE NAPREDAK SVOGA DJETETA TIJEKOM NASTAVE NA DALJINU?** |
| Najviše roditelja prati napredak svoga djeteta pregledom e-Dnevnika (114 roditelja). 78 roditelja napredak svoga djeteta prati temeljem komunikacije s razrednikom/razrednicom, a 100 roditelja o tome komunicira s djetetom. 45 roditelja, odnosno 31% onih koji su ispunili upitnik, su se izjasnili da koriste sva tri oblika praćenja djetetova napretka: pregled e-Dnevnika, komunikacija s razrednikom/razrednicom i komunikacija s djetetom. |
| **KOLIKO JE, PREMA PROCJENI RODITELJA, NJIHOVOM DJETETU POTREBNO ZA IZVRŠAVANJE SVIH ŠKOLSKIH OBVEZA TIJEKOM NASTAVE NA DALJINU?** |
| Najviše roditelja, njih 47%, procjenjuje da je njihovom djetetu za izvršavanje svih školskih obveza potrebno 2 do 4 sata dnevno. 15% ih procjenjuje da je njihovom djetetu za navedeno potrebno 1 do 2 sata dnevno, 21% ih misli da je potrebno 4 do 6 sati dnevno, 13% odabire 6 do 8 sati, a 2% više od 8 sati. 2% roditelja navodi da vrijeme za izvršavanje školskih obveza njihovog djeteta ovisi o tome što se od njih traži.  Svi roditelji koji su odgovorili da njihovom djetetu treba 6 do 8 ili više od 8 sati dnevno za izvršavanje svih školskih obveza su roditelji učenika predmetne nastave. Od roditelja koji su odgovorili da njihovoj djeci treba 1 do 2 sata dnevno za izvršavanje školskih obveza su većinom roditelji učenika razredne nastave, iako i tu postoji određeni, manji, dio roditelja učenika predmetne nastave. U kategoriji vremena od 2 do 4 sata te od 4 do 6 sati dnevno, raspoređeni su i roditelji učenika razredne i predmetne nastave te su te kategorije i zastupljene u najvećim postotcima. Temeljem podataka primijećeno je da većina roditelja razredne nastave navodi da je njihovoj djeci dovoljno 1 do 2 ili 2 do 4 sata dnevno za izvršavanje svih školskih obveza, dok većina roditelja učenika predmetne nastave procjenjuju aktivnost svoje djece u kategorijama vremena od 2 do 8 sati, a pojedini i više od 8 sati. |
| **RODITELJI SU NAVELI…** |
| Većina roditelja (72%) smatra da je njihovo dijete uglavnom ili u potpunosti samostalno i organizirano prilikom izvršavanja školskih obveza u nastavi na daljinu, dok ih 28% smatra da njihovo dijete uglavnom ili uopće nije samostalno i organizirano prilikom navedenog. |
| 57% roditelja smatra da njihovo dijete uglavnom ili uopće ne može radom u nastavi na daljinu napredovati jednako kao i u klasičnoj nastavi, dok ih 43% smatra da je to uglavnom ili u potpunosti izvedivo, odnosno da se radom u nastavi na daljinu može napredovati jednako kao i u klasičnoj nastavi. |
| **PRATE LI RODITELJI KOMUNIKACIJU SVOG DJETETA S UČITELJIMA/STRUČNIM SURADNICAMA?** |
| Većina roditelja, točnije 86%, navodi da prati komunikaciju svoga djeteta s učiteljima i stručnim suradnicama u virtualnim učionicama, dok ih 14% navodi da to ne čini. |
| **PREDNOSTI NASTAVE NA DALJINU PREMA MIŠLJENJU RODITELJA** |
| Roditelji navode da su prednosti nastave na daljinu sljedeće: razvoj odgovornosti i samostalnosti u učenju te organiziranju vremena za učenje; opušteniji su i imaju više vremena za izvršavanje zadataka; imaju više vremena za igru i druženje s obitelji; školska godina se neće ponavljati; roditelji imaju veću mogućnost pratiti što dijete radi i koliko uči; djeca razvijaju informatičke sposobnosti i istražuju te uče kroz zanimljive kvizove i zadatke; razvijaju snalažljivost; ne izlaze van, nego su u kući; postoji veća mogućnost koncentracije na zadatke; djeca imaju mogućnost postavljanja pitanja učiteljima ako im nešto nije jasno; djeca ne moraju putovati autobusom u školu. 32 roditelja (22%) su ovo pitanje ostavili praznim, dok 3 roditelja (2%) nemaju mišljenje ili ne znaju što odgovoriti. 55 roditelja (37%) je odgovorilo da ne vide prednosti u nastavi na daljinu. |
| **NEDOSTACI NASTAVE NA DALJINU PREMA MIŠLJENJU RODITELJA** |
| Roditelji navode da su nedostaci nastave na daljinu sljedeći: nemogućnost usmenog objašnjavanja nastavnog sadržaja učenicima od strane učitelja; nedostatak adekvatnog i stručnog prenošenja znanja i pojašnjavanja zadataka za koje roditelji nisu osposobljeni; nedostatak socijalnog kontakta, zajedništva i komunikacije s vršnjacima; previše vremena provedenog pred ekranom; velika količina zadataka; manjak koncentracije i teško svladavanje nastavnih sadržaja u odnosu na klasičnu nastavu; nedostaje nadzor i kontrola učitelja nad djetetom; tehničke poteškoće s kojima se učenici i roditelji susreću; nemogućnost dobivanja odgovora na nejasnoće odmah pri njihovom pojavljivanju; nedostatak zdravog natjecateljskog duha; različite mogućnosti i sposobnosti roditelja za pružanje pomoći djeci. 18 roditelja (12%) na ovo pitanje nije odgovorilo. 3 roditelja (2%) je navelo da nema nedostataka. |
| **PRIJEDLOZI RODITELJA VEZANI ZA POBOLJŠANJE NASTAVE NA DALJINU** |
| Roditelji navode sljedeće prijedloge nastave na daljinu: manje zadataka za učenike; više zanimljivijeg i kreativnog sadržaja; razumijevanje različitih situacija roditelja; opremanje učenika potrebnom opremom za rad; više povratnih informacija i komunikacije s učiteljima; utvrditi staro gradivo koje djeci nije jasno; ne slati sve zadatke u isto vrijeme; objavljivati zadatke u prijepodnevnim satima i prema rasporedu; „lajkati“ izvršene zadatke učenika kako bi im se signaliziralo da su zaprimljeni i pročitani; koristiti mogućnost objašnjavanja nastavnog sadržaja putem video kontakta s učenicima. Većina roditelja navodi želju da se nastava na daljinu što prije završi te da se učenici vrate u školske klupe, a pojedini roditelji iskazuju razumijevanje težine situacije za sve učenike, učitelje i roditelje te da, s obzirom na situaciju, nastava na daljinu funkcionira najbolje što može. 45 roditelja, odnosno 31%, su ovo pitanje ostavili praznim. Isto tako, 45 roditelja, odnosno 31%, su na ovo pitanje odgovorili da nemaju prijedlog te ništa drugo nisu napisali. |